
    Forord
   

   
    Det har vært en inspirerende prosess å arbeide med revideringen av denne boken. Intensjonen med den første utgaven fra 2015 var å bidra med en analyse av norsk utdanningspolitikk med vekt på kunnskapsbegrepet. Denne tematikken har det vært viktig å oppdatere og analysere. Kunnskap og utdanning er uløselig knyttet sammen på ulike nivåer, og temaet har fått en stadig økende aktualitet i utdanningspolitikken.
   

   
    Denne nye utgaven er resultat av en omfattende revidering. Samtlige kapitler er oppdatert. Tidligere kapittel 5 og 6 er revidert og er nå blitt kapittel 6. To nye kapitler er skrevet: Kapittel 5 handler om fagfornyelsen LK20 der sentrale dokumenter er analysert, og der kritiske perspektiver også er presentert. I kapittel 7 samler vi trådene og diskuterer utdanningspolitiske utfordringer i fremtidens skole der vi retter søkelyset mot kunnskapsbegrepet i læreplansammenheng, fremtidens lærerutdanning og utvikling av lærerprofesjonen. Oppdateringen har hovedsakelig vært skrevet av Hovdenak.
   

   
    Ved begge utgivelsene har vi hatt god støtte av redaktørene. Denne gangen vil vi takke vår redaktør Anne Therese Tøsse Gjerløw for meget god oppfølging i arbeidet med oppdateringen av boken.
   

   
    Takk også til fagkonsulentene som har bidratt med gode innspill. Når det er sagt, skal det også sies at boken slik den nå foreligger, er vårt ansvar.
   

   
    Vi håper at boken kan stimulere til en faglig diskurs om skolens utvikling både på individ- og samfunnsnivå. Som en av samfunnets viktigste institusjoner er det viktig med en konstruktiv og kritisk debatt om dagens og fremtidens skole.
   

   
    Oslo i mai 2022

         Janicke Heldal

     Innledning
    
   

   
    I løpet av de siste tre tiårene har utdanning fått en stadig større rolle og en stadig økende oppmerksomhet som et viktig instrument for politisk og økonomisk utvikling. Denne utviklingen er i stor grad flyttet fra det nasjonale til det internasjonale og uttrykkes på flere nivåer. Begrepsmessig uttrykkes denne utviklingen gjennom vektlegging av og politisk konsensus om at vi lever i et kunnskapssamfunn. Kunnskapens betydning for vekst og økonomisk utvikling understrekes i overnasjonale institusjoner som EU, OECD

    og FN. De nasjonale skolesystemene påvirkes av denne ideologien gjennom testing og sammenligninger av elever i ulike land. På nasjonalt nivå ser vi en økende tiltro til og bruk av tester og standardiserte tilnærminger til utdanning.
   

   
    Noen hovedtrekk i denne utviklingen får konsekvenser for kunnskapsformer og kunnskapsforståelser. I denne boken peker vi særlig på politiseringen og økonomiseringen av utdanning i betydningen av at pedagogiske paradigmer og forståelser nå, i større grad enn før, defineres av politikere og økonomer. Det pedagogiske prosjektet er på den ene siden utvidet som følge av at etterspørselen etter utdanning knyttes til globalisering og økende internasjonal konkurranse. På den andre siden har det også blitt innsnevret, idet forståelsen av hva kunnskap er, og hvilken betydning utdanning har på individ- og samfunnsnivå, i noen grad kan sies å bevege seg mot en ensretting gjennom det sterke søkelyset som den senere tiden er blitt rettet mot testing, humankapital og konkurransedyktighet. Innsnevringen av det pedagogiske prosjektet fører til at skolens rolle som identitetsdanner, kunnskapsprodusent og kunnskapsformidler i mindre utstrekning er viet oppmerksomhet, til tross for at skolens rolle i kunnskapssamfunnet bør vies nettopp til disse aspektene. I denne boken problematiserer vi derfor skolens rolle som kunnskapsprodusent og kunnskapsformidler, identitetsdanner og identitetsforvalter. Vi retter også søkelyset mot ulike tilnærminger til hva kunnskap er.
   

   
    De siste tiårene er utdanning og utdanningspolitikk satt på dagsordenen i et omfang vi ikke har opplevd tidligere. Vi har ønsket å analysere utforming og utvikling av utdanningspolitikken både på globalt og nasjonalt nivå samt å beskrive forholdet mellom disse nivåene. Utdanningspolitikk spiller en helt sentral rolle i politikkutforming på ulike nivåer, og utdanning har stor betydning for samfunnsmessig og individuell utvikling.
   

   
    Det har vært viktig å rette søkelyset mot ulike verdier og interesser som legger premisser for utdanningspolitikken på så vel makro- som mikronivå i vår tid. Det har også vært viktig å vise hvordan ulike verdier og interesser settes i spill på ulike nivåer, og hvordan de påvirker hverandre.
   

   
    Med utgangspunkt i de tre utdanningspolitiske reformene
    
     Reform 97
    
    (R97),
    
     Kunnskapsløftet
    
    (LK06) og
    
     fagfornyelsen av Kunnskapsløftet
    
    (LK20) har vi analysert utviklingen i norsk utdanningspolitikk i løpet av de siste 30 årene. Gjennomgangen av sentrale stortingsmeldinger har vist at makronivået i norsk utdanningspolitikk har vært opptatt av sterk styring og kontroll av utdanningssystemet. Disse dimensjonene kom særlig til uttrykk i forbindelse med R97 og prosessene i tilknytning til læreplanarbeidet. Som et resultat av krass kritikk av R97 forsøkte departementet til en viss grad å desentralisere skolens utvikling, blant annet ved å endre læreplanen i LK06 til å bli mer fleksibelt organisert ved hjelp av sammenslåing av flere årstrinn. Regjeringsskiftet som fulgte i kjølvannet av LK06, medførte imidlertid at Kunnskapsdepartementet igjen strammet grepet om utdanningspolitikken på makronivå. Med fagfornyelsen i LK20 er læreplanverket endret fra å bestå av fire komponenter til følgende tre: ny generell del, som nå er kalt overordnet del, læreplanen i fag og fag- og timefordelingen.
   

   
    Vi har også stilt spørsmål om hvorvidt R97 representerer en ideologisk vending der en nyklassisk rasjonalitet inntar en dominant posisjon. På den nasjonale og globale arenaen har vi vist at nyliberal tenkning har gjort sitt inntog i utdanningspolitikken.
   

   
    Internasjonal utdanningsforskning (Halsey, 1997) viser at «New Right»-ideologiens nyliberale dimensjon er et viktig premiss i utviklingen av den globale utdanningspolitikken, og at sentrale føringer på globalt nivå påvirker nasjonale utdanningssystemer på ulike måter. Man kan si at den globale utdanningspolitikkens verdier og interesser kommer til uttrykk gjennom nyliberalismens mange ansikter på nasjonalt nivå. Fellesnevneren som danner utgangspunkt for politikkutformingen, er økonomisk nyttetenkning. Et sentralt eksempel er hvordan OECD på globalt nivå påvirker viktige nasjonale utdanningspolitiske beslutninger gjennom PISA
    
     
      
       2
      
     
    
    -undersøkelsen. Den betydningen nyliberalismen og PISA-undersøkelsen har som veivisere i utviklingen av nasjonalstatens utdanningssystem basert på økonomi, må frem i lyset, undersøkes og debatteres. Det er all grunn til å merke seg at vi her har å gjøre med en ideologi som er økonomisk fundert, og der økonomisk utvikling blir overordnet både sosial og kulturell utvikling.
   

   
    Nyliberalismens tankegods legger føringer for skolens innhold og hvilke kunnskapsformer som gis prioritet. I boken har vi derfor problematisert kunnskapsbegrepet i skolen og diskutert ulike kunnskapsformers betydning i utdanningssammenheng. Vi har i særlig grad rettet søkelyset mot
    
     fronesis
    
    som kunnskapsform relatert til skolens vitenskapelige kunnskapsform og diskurs. Fronesis krever at de ulike kunnskapsformene settes i spill, og kommer til uttrykk gjennom evnen til å anvende generell kunnskap, erfaringer, innlevelse, kreativitet og å kombinere disse aspektene i kloke overveielser og valg. Vi snakker her om å ha god dømmekraft og å utøve praktisk klokskap. Fra vårt ståsted står ikke fronesis og skolens vitenskapelige kunnskapsform i motsetning til hverandre. Fronesis er imidlertid en kunnskapsform der kunnskapen vanskelig lar seg telle, måle og veie, og er derfor vanskelig å operasjonalisere i kunnskapstester som for eksempel PISA – et forhold som kan bety at denne kunnskapsformen på sikt kan få dårlige vilkår i skolen. Det gir grunn til bekymring all den tid fronesis representerer en type tenkning som relateres til «det gode» i livet og bygger på etisk og kritisk tenkning i gitte situasjoner.
   

   
    I bokens empiriske presentasjon i kapittel 6, der vi fokuserer på mikronivået med særlig vekt på elevperspektivet, kommer behovet for å ivareta fronesis som kunnskapsform klart til uttrykk. Undersøkelser som det blir referert til, forteller at de unge på ungdomstrinnet og i videregående skole er opptatt av at skolen skal bidra med kunnskaper der fronesis som kunnskapsform blir ivaretatt, blant annet fordi nettopp fronesis bidrar til innsikt i og forståelse for ulike mellommenneskelige relasjoner og situasjoner.
   

   
    Undersøkelser på mikronivå viser at skolen har en identitetsdannende funksjon fordi den bidrar til elevenes identitetskonstruksjon her og nå, samt åpner for deres fremtidsorientering. Utdanning har en særdeles viktig funksjon i de unges liv som en fremtidig døråpner inn i yrkeslivet. Det empiriske materialet viser hvordan kunnskapsproduksjon og identitetskonstruksjon gjensidig påvirker hverandre i et tett samspill i elevens skoleliv. Det er derfor ikke uten betydning hvilke kunnskapsformer som gis legitimitet og blir prioritert i skolen. De verdier og interesser som skolen gjennom sitt kunnskapssyn distribuerer til barn og unge, påvirker elevenes bevissthetsnivå. Ulike sosiale grupper vil derfor «kjempe» om definisjonsmakten over skolens innhold.
   

   
    Utdanningsforskningen må være i stand til å beskrive disse prosessene og stimulere til kritiske diskurser om skolens samfunnsmessige og individuelle oppgaver relatert til dens innhold.
   

   
    Det har vært en viktig oppgave for oss å rette søkelyset mot relasjonen mellom makro- og mikronivå i utdanningssystemet. Skolen har fått en særdeles viktig betydning som samfunnsbygger i vår tid, der ulike verdier og interesser settes i spill, og der ulike sosiale grupper søker å innta en dominant posisjon i kampen om skolens innhold. Det er viktig at vi legger til rette for presise, vitenskapelige beskrivelser og analyser samt viktige diskurser om veien videre for skolens rolle som kunnskapsprodusent og identitetsdanner relatert til samfunnsmessig og individuell utvikling.
   

   
    
     Hvorfor denne boken?
    
   

   
    Denne boken er skrevet fordi vi ser behov for en integrert og oppsummerende fremstilling av skolens rolle i vår tid i det globaliserte kunnskapssamfunnet, både på individ- og på samfunnsnivå. Behovet gjelder ikke bare for pedagogikk, men også for sosiologi, som tradisjonelt har vært opptatt av forholdet mellom mikro- og makronivå, også gjennom kunnskapssosiologisk forskning. Vi registrerer at det også er behov for litteratur og forskning som belyser skolens rolle i kunnskapssamfunnet, i de andre samfunnsvitenskapelige fagene. Denne boken er derfor et bidrag i den samfunnsvitenskapelige diskursen om skolen i ulike kontekster.
   

   
    For å unngå en grunn og overflatisk fremstilling med ambisjon om å møte ulike diskurser i samfunnsvitenskapen har vi valgt ut sentrale temaer som omhandler forholdet mellom skole, samfunn og individ, samtidig som vi vektlegger skolens rolle på individ- og samfunnsnivå nettopp for å vise dynamikken mellom de ulike nivåene. Vi mener det er særlig viktig å fokusere på kunnskapsbegrepet og dynamikken mellom nivåene i utdanningssystemet. Det siste tiåret har det vært en dreining i pedagogisk forskning som har medført at blant annet forskning på hva som skjer på klasseromsnivå, har fått en dominant posisjon, og at oppmerksomheten rundt de kunnskapssosiologiske forholdene skolen er en del av, i mindre grad har blitt belyst. Vi mener også at dagens til tider nokså ensidige vekt på humankapital og effektivitet samt en tendens til en standardisert kvalitetsforståelse bør suppleres med en grundig og forskningsfundert presentasjon av forholdet og samspillet mellom mikro- og makronivå, altså samspillet mellom det som skjer i skolen og i det samfunnet skolen er en del av. Boken er forskningsbasert og et teoretisk fundert bidrag, men også et empirisk bidrag i diskursen om skolens rolle i det norske samfunnet og i det globaliserte kunnskapssamfunnet.
   

   
    
     Bokens oppbygging
    
   

   
    Boken består av sju kapitler. I det første kapitlet, «Kunnskap og danning i skolen», bruker vi skolens formålsparagraf som utgangspunkt for en diskusjon om hva skolens oppgave er, og hvordan vi skal forstå kunnskapsbegrepet. Vi viser at kunnskapsbegrepet er satt i en «ny» sammenheng innenfor rammene av økonomi og humankapital, og at dette kan ses i sammenheng med overnasjonale forståelser av kunnskapsbegrepet som styrende for utdanningspolitikk og den nasjonale tolkningen av disse. I dette kapitlet diskuterer vi den nye tolkningen av kunnskapsbegrepet ved å foreta en distinksjon mellom skolens
    
     nyttefunksjon
    
    og
    
     danningsmandat.
    
    Vi belyser kunnskapsbegrepet fra et økonomisk og teoretisk perspektiv for å tydeliggjøre de kunnskapssosiologiske implikasjonene ved å kontekstualisere kunnskap og skole i en ny sammenheng gjennom internasjonalisering og samkjøring av utdanningssystemer på makronivå. Avslutningsvis stiller vi retorisk det store spørsmålet: «Hvorfor har vi skoler?»
   

   
    I kapittel 2, «Den globaliserte kunnskapspolitikken», problematiserer vi kunnskapsbegrepet. Vi viser hvordan forholdet mellom kunnskap og læring er endret over tid. Innledningsvis setter vi søkelys på dette forholdet ved å vise hvordan kunnskapssamfunnet som idéhistorisk konstruksjon er vokst frem. Vi viser hvordan globalisering og internasjonalisering har bidratt til utviklingen av begrepene
    
     kunnskaps­arbeider
    
    og
    
     kunnskapssamfunn.
    
    OECDs rolle i å knytte utdanning tett til kunnskapsøkonomien blir diskutert, og vi viser hvordan organisasjonen setter noen rammer på makronivå som får konsekvenser på nasjonalt mikronivå.
   

   
    I kapittel 3, «Norsk utdanningspolitikk i 1990-årene – en ideologisk vending», undersøker vi hvordan norsk kunnskapspolitikk har tilpasset seg makronivå gjennom en forflytting av utdanningsdiskursen fra pedagogisk til økonomisk retorikk samt gjennom argumentasjonen i reformene i 1990-årene. I dette kapitlet viser vi at dreiningen i norsk kunnskapspolitikk er sammenvevd med OECDs anbefalinger og vilje til tilpasning fra norsk side. Vi synliggjør at norsk skolepolitikk de siste tiårene ikke kan plasseres i den ene eller andre politiske leiren, men at hele det politiske etablissementet i Norge har bidratt til å flytte norsk skolepolitikk inn i en nyliberal forståelse av skolens rolle og oppgave. Dette tydeliggjøres ytterligere i kapittel 4, «Kunnskapsløftet», om LK06 og innføringen av et nasjonalt og internasjonalt testregime i skolen. PISA-undersøkelsene er et viktig instrument i denne prosessen, og vi argumenterer for og viser hvordan PISA legger noen klare føringer for utformingen av både læreplanen og skolens nyttefunksjon.
   

   
    I kapittel 5, «Fagfornyelsen», analyserer vi sentrale utdanningspolitiske dokumenter i tilknytning til LK20 i perioden fra 2014 til 2020–2021. Vi presenterer også kritiske perspektiver, kommentarer og analyser relatert til noen av dokumentene. Videre viser vi at sentrale begreper som kunnskap og kompetanse i beskjeden grad er forsøkt klargjort, problematisert eller diskutert i de aktuelle dokumentene. Dette er for øvrig en dimensjon som blir tatt opp og diskutert videre i kapittel 7, der vi drøfter ulike fremtidige utfordringer relatert til skolen.
   

   
    I kapittel 6, «Pedagogiske identiteter, kunnskapsformer og elevperspektiv på skolen», løfter vi frem skolens identitetsdannende funksjon for henholdsvis individ og samfunn. I dagens kunnskapssamfunn har skole og utdanning fått en annen rolle enn tidligere. Vi diskuterer hvordan skolen gjennom kunnskapspolitikken legger føringer for elevens nåværende identitetsdannelse og fremtidige identitetskonstruksjon. Vi presenterer også forskning som forteller om utdanningens betydning i de unges liv og fremtidsorientering. Aldri før har utdanning blitt tillagt en slik grunnleggende betydning for de unges utvikling og for samfunnsutviklingen som det vi er vitne til i dagens kunnskapssamfunn.
   

   
    I kapittel 7 – «Hva skjer med skolen?» – samler vi trådene og retter søkelyset mot fremtidens skole med utgangspunkt i de analyser og konklusjoner som har vært gjort underveis i boken. Kapitlet er delt i tre: Første del handler om utdanningspolitikk og læreplaner, som i del to knyttes til diskusjonen om og problematisering av kunnskaps- og kompetansebegrepet. I del tre diskuterer vi lærerprofesjonalitet i fremtidens skole og konsekvenser for lærerutdanningen. Vi argumenterer for at lærernes profesjonskunnskap vil være grunnleggende viktig når vi kommer til spørsmål som omhandler læreplanarbeid og forholdet mellom kunnskap og kompetanse. Videre hevder vi at denne dimensjonen bør bli sentral i neste fase, der følgende spørsmål bør stilles: «Hva skjer i skolen?»

